“หุ้นเอเชีย” รีบาวด์ ตามดาวโจนส์ หลัง “แบงก์ชาติอังกฤษ” แทรกแซงตลาดการเงิน
“หุ้นเอเชีย” รีบาวด์ ตามดาวโจนส์ปรับตัวขึ้น ขานรับแบงก์ชาติอังกฤษเข้าแทรกแซงตลาดด้วยการซื้อพันธบัตร เพื่อสร้างเสถียรภาพให้กับตลาดการเงิน ขณะที่นักลงทุนจับตาข้อมูลเศรษฐกิจจีนในวันพรุ่งนี้
“หุ้นเอเชีย” รีบาวด์ ตามดาวโจนส์ปรับตัวขึ้น ขานรับแบงก์ชาติอังกฤษเข้าแทรกแซงตลาดด้วยการซื้อพันธบัตร เพื่อสร้างเสถียรภาพให้กับตลาดการเงิน ขณะที่นักลงทุนจับตาข้อมูลเศรษฐกิจจีนในวันพรุ่งนี้
29 ก.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยเคลื่อนไหวตามการฟื้นตัวของตลาดหุ้นวอลล์สตรีทเมื่อคืนนี้ ขานรับข่าวธนาคารกลางอังกฤษ (BoE) เข้าแทรกแซงตลาดด้วยการซื้อพันธบัตร เพื่อสร้างเสถียรภาพให้กับตลาดการเงิน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,280.50 จุด เพิ่มขึ้น 106.52 จุด หรือ +0.41%, ดัชนี HSI ตลาดหุ้นฮ่องกงเปิดวันนี้ที่ 17,570.17 จุด เพิ่มขึ้น 319.29 จุด หรือ +1.85% และดัชนี SSE Composite ตลาดหุ้นจีนเปิดวันนี้ที่ 3,067.47 จุด เพิ่มขึ้น 22.4 จุด หรือ +0.73%
ขณะที่ BoE แถลงในช่วงเย็นวานนี้ว่า ทางธนาคารจะรับซื้อพันธบัตรระยะยาวของรัฐบาลอังกฤษจำนวนมากเท่าที่มีความจำเป็นตั้งแต่ขณะนี้จนถึงวันที่ 14 ต.ค.65 เพื่อสร้างเสถียรภาพในตลาดการเงิน โดยการแทรกแซงตลาดของ BoE ส่งผลให้อัตราผลตอบแทนพันธบัตรรัฐบาลสหรัฐอายุ 10 ปีปรับตัวลดลง และเป็นปัจจัยสำคัญที่ช่วยหนุนตลาดหุ้นนิวยอร์กพุ่งขึ้นอย่างแข็งแกร่ง
โดยดัชนีเฉลี่ยอุตสาหกรรมดาวโจนส์ปรับตัวขึ้น 548.75 จุด หรือ 1.88% แตะที่ 29,683.74 ในวันพุธ (28 ก.ย.65) ดัชนี S&amp;P 500 พุ่ง 1.97% แตะที่ 3,719.04 หลังร่วงทำนิวโลว์ในวันก่อนหน้า ส่วนดัชนี Nasdaq ปิดบวก 2.05% แตะที่ 11,051.64
ด้าน ว่านอู้ ซึ่งเป็นธุรกิจในเครือ บริษัทไชน่า ว่านเคอ และเจ้อเจียง ลีปมอเตอร์ เทคโนโลยี ผู้ผลิตรถยนต์ไฟฟ้าของจีน มีกำหนดเริ่มเปิดการซื้อขายในตลาดหลักทรัพย์ฮ่องกงในวันนี้ โดยทั้ง 2 บริษัทอยู่ในกลุ่มบริษัทที่มีการเสนอขายหุ้นต่อประชาชนเป็นครั้งแรก (IPO) ขนาดใหญ่ที่สุดในปีนี้
ขณะที่นักลงทุนจับตาข้อมูลเศรษฐกิจจีนในวันพรุ่งนี้ โดยสำนักงานสถิติแห่งชาติ (NBS) มีกำหนดเปิดเผยดัชนีผู้จัดการฝ่ายจัดซื้อ (PMI) ภาคการผลิตและภาคบริการประจำเดือนก.ย. ในเวลาประมาณ 08.30 น.ตามเวลาไทย